En stribe beboere er de seneste dage blevet chikaneret af crosser-kører, der har kørt vanvidskørsel i Bispehaven. Politiet gik i aktion og har konfiskeret crossermaskinen, men efterlyser føreren.

Annonce

En række utrygge beboere i Bispehaven har kontaktet politiet, efter nogle knallertkørere har kørt vildt race i området. Det er nu lykkedes politiet at hapse selve den knallert-crosser, som de seneste dage har skabt utryghed i Bispehaven med vanvidskørsel. Men politiet mangler fortsat at gribe fat i føreren af crosseren.

Lokalpolitiet i Aarhus Vest lavede onsdag formiddag en aktion i Bispehaven med det formål at finde og fjerne særligt én crosser, der de seneste dage er blevet brugt til utryghedsskabende kørsel i boligområdet, fortæller Østjyllands Politis døgnrapport.

Politiet fandt crosseren i et kælderrum på Bispehavevej, hvor der også stod to scootere. Alle køretøjer var ulåste, og derfor regner politiet med, at de er stjålne. De blev taget med på politigården.